b'\n_START_ARTICLE_\nGlikoprotein\n_START_PARAGRAPH_\nGlikoprote\xc3\xadn je sestavljena beljakovina, ki je kovalentno povezana z oligosaharidom. Mednje sodijo na primer \xc5\xa1tevilni encimi, ve\xc4\x8dina beljakovinskih hormonov, vsa protitelesa in \xc5\xa1tevilne membranske beljakovine. Oligosaharidni oziroma glikanski del se ve\xc5\xbee na beljakovino med potekom prevajanja (kotranslacijska modifikacija) oziroma po njem (posttranslacijska modifikacija). V celi\xc4\x8dnih beljakovinah, katerih deli se\xc5\xbeejo tudi v zunajceli\xc4\x8dni prostor, je zunajceli\xc4\x8dni predel \xc4\x8desto glikoziliran. Pogosto gre za integralne membranske beljakovine, ki imajo pomembno vlogo pri interagiranju med celicami. Pojavljajo se tudi v citosolu, vendar vloga le-teh ni dokon\xc4\x8dno pojasnjena.'